cometadata/datacite-titles-descriptions-related-identifiers huggingface dataset:
DOI: 10.14457/tu.the.2015.1044
title: แนวทางการเผยแผ่พระพุทธศาสนาในโลกตะวันตก

description: การศึกษาวิจัยในครั้งนี้มีวัตถุประสงค์เพื่อศึกษาแนวทางในการเผยแผ่พระพุทธศาสนาในสมัยพุทธกาลและในประเทศไทย ศึกษาสภาพการณ์ของการเผยแผ่พระพุทธศาสนาของพระสงฆ์ไทยในโลกตะวันตก และเพื่อวิเคราะห์เปรียบเทียบสรุปเป็นแนวทางที่เหมาะสมสำหรับการเผยแผ่พระพุทธศาสนาในโลกตะวันตกผลการวิจัยพบว่า แนวทางที่เหมาะสมในการเผยแผ่พระพุทธศาสนาในโลกตะวันตก  มีองค์ประกอบที่สำคัญ ดังนี้ 1) วิธีการเผยแผ่ ควรผลิตบุคลากรที่มีคุณสมบัติที่เหมาะสม ควรสร้างสถานที่สำหรับปฏิบัติธรรมที่เหมาะสมกับวิถีชีวิตของชาวตะวันตก ควรผลิตสื่อที่เหมาะสมกับความต้องการชาวตะวันตกและควรกำหนดนโยบายในเชิงรุก 2) เนื้อหาคำสอน ควรเน้นหลักธรรมที่เป็นเหตุผลร่วมพิสูจน์ได้ในปัจจุบัน หลีกเลี่ยงหลักธรรมที่เกี่ยวเนื่องกับความเชื่อที่ยังไม่สามารถพิสูจน์ได้ด้วยหลักวิทยาศาสตร์ในปัจจุบัน อีกทั้งไม่ควรโจมตีแนวคำสอนของความเชื่ออื่น ๆ 3) กลุ่มเป้าหมายในการเผยแผ่ ควรเน้นกลุ่มของคนท้องถิ่นเจ้าของประเทศที่มีความสนใจพระพุทธศาสนาเป็นพื้นฐานเดิมและจัดหลักธรรมในเหมาะสมกับความสนใจของผู้ศึกษา 4) จุดมุ่งหมายในการเผยแผ่ คือ เพื่อให้ผู้ศึกษาได้นำหลักธรรมไปใช้ในการพัฒนาชีวิตตนเองและอยู่ในสังคมอย่างมีความสุข จนสามารถพัฒนาไปสู่การศึกษาที่ลึกซึ้งยิ่งขึ้น สู่การปฏิบัติเพื่อความพ้นทุกข์อย่างสิ้นเชิงได้
DOI: 10.14457/tu.the.2015.1045
title: การศึกษาพฤติกรรมการออมของคนวัยทำงาน: กรณีศึกษาพนักงานบริษัทฟู้ดโปรเจ็ค (สยาม) จำกัด และพนักงานบริษัทหลักทรัพย์จัดการกองทุนรวม บัวหลวง จำกัด

description: การค้นคว้าอิสระนี้มีวัตถุประสงค์เพื่อศึกษาถึงปัจจัยที่มีผลต่อการออมและการลงทุน ของคนวัยทำงาน ตลอดจนศึกษาระดับความรู้ความเข้าใจในเรื่องการเงิน (Financial Literacy) ของคนกลุ่มดังกล่าว โดยทำการเก็บข้อมูลจากแบบสอบถาม จำนวน 300 ตัวอย่างจากพนักงานบริษัทฟู้ดโปรเจ็ค (สยาม) จำกัด และพนักงานบริษัทหลักทรัพย์จัดการกองทุนรวม บัวหลวง จำกัด และนำมาวิเคราะห์ผลการศึกษาด้วยสถิติเชิงพรรณนา (Descriptive Analysis) และการวิเคราะห์เชิงปริมาณ (Quantitative Analysis)ผลการศึกษาพบว่า ปัจจัยทางด้านสภาพแวดล้อมในการทำงาน ระดับการศึกษา ระดับรายได้ และเพศสภาพ ล้วนส่งผลทำให้ระดับความรู้ความเข้าใจในเรื่องทางการเงิน (Financial Literacy) ต่างกันอย่างมีนัยสำคัญทางสถิติ  และเมื่อทำการวิเคราะห์ถึงปัจจัยที่มีผลต่อการออมของคนวัยทำงานโดยใช้แบบจำลองถดถอยหลายตัวแปร (Multiple Regression Model) พบว่า ณ ระดับรายได้ต่ำ กลุ่มวัยทำงานจะมีค่าใช้จ่ายในการบริโภคมากกว่าระดับรายได้ ซึ่งส่งผลทำให้ระดับการออมของคนกลุ่มนี้มีค่าเป็นลบ(Dissaving)  และเมื่อกำหนดให้ปัจจัยอื่นๆ คงที่  โดยเฉลี่ยแล้วหากบุคคลนั้นมีรายได้เพิ่มขึ้นทุกๆ 1,000 บาทต่อเดือน ระดับการออมจะเพิ่มขึ้น 575.05 บาทต่อเดือน นอกจากนี้ เมื่อทำการเปรียบเทียบพฤติกรรมการออมระหว่างผู้ที่ทำงานในบริษัทที่มีความเกี่ยวข้องกับการออมและการลงทุนและผู้ที่ทำงานในบริษัททั่วไป พบว่าโดยเฉลี่ยแล้วกลุ่มคนในบริษัทที่มีความเกี่ยวข้องกับการออมและการลงทุนจะมีระดับการออมติดลบ (Dissaving) ต่ำกว่าพนักงานบริษัททั่วไป 2,664.16 บาทต่อเดือน และเมื่อพิจารณาปัจจัยเรื่องระดับการศึกษา พบว่า ผู้ที่มีการศึกษาระดับปริญญาตรี จะมีระดับเงินออมติดลบ (Dissaving) มากกว่าผู้ที่มีการศึกษาต่ำกว่าระดับปริญญาตรีโดยเฉลี่ย 1,429.83 บาทต่อเดือน เนื่องจากคนกลุ่มนี้อยู่ในช่วงเริ่มต้นชีวิตการทำงานและสร้างฐานะ อย่างไรก็ตาม เมื่อระดับการศึกษาของกลุ่มตัวอย่างสูงขึ้นกว่าระดับปริญญาตรี ระดับการออมติดลบ(Dissaving) จะลดลงโดยเฉลี่ย 2,447.23 บาทต่อเดือน  ซึ่งผลการศึกษาในครั้งนี้มีความสอดคล้องกับทฤษฎีการบริโภคแบบวงจรชีวิต (Life Cycle Theory of Consumption)
DOI: 10.14457/tu.the.2015.1046
title: การปกครองคณะสงฆ์ไทยปัจจุบัน: ปัญหาและแนวทางแก้ไข

description: วิทยานิพนธ์เล่มนี้ศึกษาปัญหา และสาเหตุของปัญหารวมถึงแนวทางแก้ไขปัญหาการปกครองคณะสงฆ์ไทยปัจจุบัน  จากการศึกษา พบว่า ปัจจุบัน  คณะสงฆ์ประสบปัญหาโครงสร้างการปกครอง ปัญหาการขาดประสิทธิภาพในการปกครอง ปัญหาหลักเกณฑ์การแต่งตั้งของพระสงฆ์ที่จะได้รับสมณศักดิ์ สาเหตุปัญหาการปกครองคณะสงฆ์ไทยในปัจจุบัน มีสาเหตุมาจากปัญหาโครงสร้างการปกครองเพราะคณะสงฆ์ที่ถูกควบคุมโดยรัฐผ่านพระราชบัญญัติการปกครองคณะสงฆ์ พ.ศ. 2505 (ฉบับที่ 2 พ.ศ.2535) สาเหตุต่อมาคือการขาดประสิทธิภาพในการปกครองมาจากสาเหตุที่รวมศูนย์อำนาจการตัดสินใจไว้ที่ผู้ปกครองสงฆ์ระดับสูงซึ่งมีอำนาจและอิทธิพลต่อการปกครองสงฆ์จำนวนมากซึ่งด้อยในประสิทธิภาพการทำงานเพราะชราภาพและยังด้อยความรู้ความสามารถในการปกครองสงฆ์สืบเนื่องจากระบบกลไกคณะสงฆ์ไม่มีการพัฒนาประสิทธิภาพผู้ปกครองคณะสงฆ์ ต่อมาสาเหตุของหลักเกณฑ์ของพระสงฆ์ที่จะได้รับสมณศักดิ์ นั้นจำเพาะเจาะจงไว้ที่ตำแหน่งทางปกครองคณะสงฆ์ และมีการกำหนดหลักเกณฑ์ผ่านจำนวนเงินเพื่อการสร้างศาสนวัตถุ                                                          ในการแก้ไขปัญหาโครงสร้างการปกครอง มีแนวทางการแยกรัฐออกจากศาสนา กับการ ปรับปรุงโครงสร้างการปกครองคณะสงฆ์ใหม่ ส่วนแนวทางการแก้ไขปัญหาการขาดประสิทธิภาพในการปกครอง รวมอยู่ในแนวทางการปรับปรุงโครงสร้างการปกครองคณะสงฆ์แล้ว และต่อมาคือ การแก้ไขปัญหาหลักเกณฑ์ของพระสงฆ์ที่จะได้รับสมณศักดิ์ โดยแยกสมณศักดิ์ออกจากตำแหน่งการปกครอง การให้พุทธบริษัทมีส่วนร่วมในการวางกฎเกณฑ์ และการกำหนดหลักเกณฑ์ของพระสงฆ์ที่จะได้รับสมณศักดิ์โดยคำนึงถึงการสร้างศาสนวัตถุที่จําเป็นต่อการใช้สอยและตามฐานะของวัดและกำหนดหลักเกณฑ์โดยการเน้นการสร้างศาสนวัตถุที่เป็นส่วนหนึ่งของชุมชน
DOI: 10.14457/tu.the.2015.1047
title: พฤติกรรมการเปิดรับสื่อโทรทัศน์ระบบดิจิทัลของผู้รับชมในเขตกรุงเทพมหานครและปริมณฑล

description: การค้นคว้าอิสระฉบับนี้ มีวัตถุประสงค์เพื่อศึกษาพฤติกรรมการเปิดรับสื่อโทรทัศน์ระบบดิจิทัลของผู้รับชม และวิเคราะห์ปัจจัยที่ส่งผลต่อความพึงพอใจของผู้รับชมโทรทัศน์ระบบดิจิทัล ในเขตกรุงเทพมหานครและปริมณฑล ทำการศึกษาโดยวิธีการสำรวจจากกลุ่มตัวอย่างที่อาศัยอยู่ในกรุงเทพมหานครและปริมณฑล จำนวน 423 คน ใช้แบบสอบถามออนไลน์ เป็นเครื่องมือในการเก็บรวบรวมข้อมูล การศึกษาพบว่า กลุ่มตัวอย่างส่วนใหญ่รู้จักและรับชมโทรทัศน์ระบบดิจิทัล ผ่านทางกล่องรับสัญญาณ SET TOP BOX มากที่สุด โดยจะรับชมตั้งแต่เวลา 18.00 น. เป็นต้นไป และรับชมประเภทรายการละคร/ซิทคอม/ภาพยนตร์ มากที่สุด โดยปัจจัยเรื่อง จำนวนช่องที่เพิ่มมากขึ้น และคุณภาพสัญญาณ ถือเป็นปัจจัยที่มีความสำคัญต่อการตัดสินใจรับชมโทรทัศน์ระบบดิจิทัลของกลุ่มตัวอย่าง และกลุ่มตัวอย่างส่วนใหญ่มีความพึงพอใจต่อการเปิดรับสื่อโทรทัศน์ระบบดิจิทัล โดยเฉพาะด้านเทคนิค รองลงมาด้านรูปแบบเนื้อหารายการ ด้านประเภทสถานี ตามลำดับ ส่วนกลุ่มตัวอย่างที่ยังไม่รับชมโทรทัศน์ระบบดิจิทัล มีเหตุผลหลักมาจากยังสามารถรับชมในระบบแอนะล็อกได้ปกติ  จากการวิเคราะห์ปัจจัยที่มีความสำคัญต่อการตัดสินใจรับชมโทรทัศน์ระบบดิจิทัลกับความพึงพอใจที่มีต่อการดำเนินการของสำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ พบว่า คนส่วนใหญ่มีความพึงพอใจใน เรื่องการประชาสัมพันธ์ชักชวนผ่านสื่อต่างๆ ในระดับมาก ส่วนเรื่องการให้ความรู้เกี่ยวกับโทรทัศน์ระบบดิจิทัลแก่ผู้รับชม เรื่องนโยบายการแจกคูปองเพื่อแลกกล่องรับสัญญาณ SET TOP BOX  เรื่องความรวดเร็วในการรับแจกคูปองกล่องรับสัญญาณ SET TOP BOX และเรื่องการมีศูนย์ Call Center สำหรับบริการประชาชน จะมีความพึงพอใจในระดับปานกลาง  วิเคราะห์ปัจจัยที่มีความสำคัญต่อการตัดสินใจรับชมโทรทัศน์ระบบดิจิทัลกับความพึงพอใจที่มีต่อการเปิดรับสื่อโทรทัศน์ระบบดิจิทัลของผู้รับชม              แต่ละด้าน พบว่า ด้านเทคนิค เรื่องสัญญาณการแพร่ภาพ ด้านประเภทรายการ เรื่องประเภทสถานีช่องเด็ก เยาวชนและครอบครัว  ด้านรูปแบบเนื้อหารายการ เรื่องการจัดสรรเวลาออกอากาศ และความหลากหลายของรายการ ยังมีผู้รับชมจำนวนหนึ่ง ที่ยังรู้สึกว่าได้รับความพึงพอใจ ในระดับน้อย
DOI: 10.14457/tu.the.2015.1048
title: ปัจจัยที่มีผลกระทบต่อการจัดเก็บภาษีโรงเรือนและที่ดินของกรุงเทพมหานคร

description: กรุงเทพมหานคร  ได้รับงบประมาณเพื่อบริหารราชการจากรายได้ที่รัฐบาลจัดเก็บและจัดสรรให้  อีกส่วนหนึ่งเป็นรายได้ที่กรุงเทพมหานครจัดเก็บเอง ซึ่งในแต่ละปีการใช้งบประมาณ     ในการบริหารราชการกรุงเทพมหานครเพิ่มขึ้นโดยตลอด  เนื่องจากการขยายตัวของเมืองและประชากรในกรุงเทพมหานคร  ดังนั้นเพื่อให้มีงบประมาณในการบริหารและพัฒนากรุงเทพมหานคร จำเป็นต้องศึกษาและพัฒนาประสิทธิภาพการจัดหางบประมาณผู้เขียนสนใจศึกษาภาษีโรงเรือนและที่ดิน ซึ่งเป็นรายได้ที่กรุงเทพมหานครมีอำนาจจัดเก็บโดยตรงและมีสัดส่วนของการจัดเก็บมากที่สุด  โดยศึกษาโครงสร้างภาษีโรงเรือนและที่ดิน วิธีการจัดเก็บภาษีภาษีโรงเรือนและที่ดิน และความพยายามในการจัดเก็บภาษีโรงเรือนและที่ดิน    อีกทั้งมุ่งเน้นปัจจัยต่างๆ ที่มีผลกระทบต่อการจัดเก็บภาษีโรงเรือนและที่ดินของกรุงเทพมหานคร โดยใช้ข้อมูลการจัดเก็บภาษีโรงเรือนและที่ดินรายพื้นที่เขต 50 เขต ราคาที่ดินในเขตกรุงเทพมหานครในช่วงปี พ.ศ 2548-2557  จำนวนสถานประกอบการที่เสียภาษีโรงเรือนและที่ดิน ในช่วงปี พ.ศ.2548 -2557  เขตเศรษฐกิจและนอกเขตเศรษฐกิจ วิธีการศึกษาใช้การพรรณนา  และการวิเคราะห์สมการเชิงปริมาณที่ใช้แบบจำลองทางเศรษฐมิติสร้างสมการถดถอยเชิงเส้น (Regression Model) และทำการประมาณค่าสัมประสิทธิ์ด้วยวิธีกำลังสองน้อยที่สุด (Ordinary Least Square)  ผลการศึกษาพบว่า ปัจจัยที่ส่งผลต่อรายรับจากการจัดเก็บภาษีโรงเรือนและที่ดินของกรุงเทพมหานคร คือ จำนวนผู้ยื่นเสียภาษีโรงเรือนและที่ดิน จำนวนสถานประกอบการ ราคาที่ดินในปีนั้นๆ ความพยายามในการจัดเก็บภาษีของแต่ละเขต และตัวแปรหุ่นเขตเศรษฐกิจและนอกเขตเศรษฐกิจ สามารถอธิบายการเปลี่ยนแปลงของรายรับจากการจัดเก็บภาษีโรงเรือนและที่ดินของกรุงเทพมหานครได้ร้อยละ 71  ซึ่งปัจจัยที่ส่งผลต่อการจัดเก็บภาษีโรงเรือนและที่ดินมากที่สุด คือ เขตเศรษฐกิจ ส่วนปัจจัยที่มีผลกระทบต่อรายได้จากการจัดเก็บภาษีโรงเรือนและที่ดินน้อยที่สุด คือ ความพยายามในการจัดเก็บภาษี  นั่นหมายความว่า การที่กรุงเทพมหานครจะสามารถจัดเก็บภาษีโรงเรือนและที่ดินได้เพิ่มขึ้นอย่างมากเป็นผลมาจากการเปลี่ยนแปลงพื้นที่นอกเขตเศรษฐกิจเป็นพื้นที่ในเขตเศรษฐกิจมากขึ้น
DOI: 10.14457/tu.the.2015.1049
title: การขึ้นสู่อำนาจของเซงโงะกุไดเมียวในช่วงสมัยสงครามกลางเมือง ค.ศ. 1467-1573: กรณีศึกษา ตระกูลโมริ

description: วิทยานิพนธ์นี้มีวัตถุประสงค์เพื่อศึกษาการขึ้นสู่อำนาจของผู้ที่ขึ้นเป็นเซงโงะกุไดเมียวและศึกษาปรากฏการณ์การล้มล้างอำนาจผู้อยู่ในสถานะสูงกว่าหรือปรากฏการณ์ “เกะโกะกุโจ” เพื่อตอบคำถามนำวิจัยว่า ผู้ที่ขึ้นสู่อำนาจเป็นเซงโงะกุไดเมียวมีการจัดการไม่ให้เกิดเกะโกะกุโจจากลูกน้องใต้ปกครองอย่างไร การวิจัยนี้เป็นการวิจัยเชิงคุณภาพ โดยใช้เอกสารชั้นรองที่เป็นภาษาอังกฤษและภาษาญี่ปุ่น และใช้เอกสารชั้นต้นมาประกอบการอธิบายในบางส่วนของวิทยานิพนธ์เป้าหมายการวิจัยครั้งนี้ได้แก่ ตระกูลโมริในสมัยที่โมริ โมะโตะนะริเป็นหัวหน้าตระกูล  ตระกูลโมริเป็นเซงโงะกุไดเมียวที่มีอำนาจมากแต่ไม่ได้มีสถานะที่มาจากการแต่งตั้งของส่วนกลาง แต่สามารถพัฒนาอำนาจขึ้นมาเป็นผู้ปกครองอิสระในช่วงสมัยเซงโงะกุ และป้องกันการเกิดเกะโกะกุโจจากตระกูลอิโนะอุเอะซึ่งเป็นลูกน้องใต้ปกครองได้ผลของการศึกษาพบว่า โมริ โมะโตะนะริขึ้นสู่อำนาจในฐานะผู้เป็นนายได้โดย 1) การใช้สิทธิการเป็นผู้สืบทอดตำแหน่งหัวหน้าตระกูลจากการเป็นลูกชายคนรองและการเสียชีวิตของอดีตหัวหน้าตระกูลทั้งหมด 2) การเข้าร่วมศึกต่างๆ อันนำมาซึ่งบารมีที่เพิ่มขึ้น รวมถึงทรัพยากรทั้งลูกน้องและที่ดินที่มากขึ้น 3) การผูกมิตรกับนักรบอื่นๆ โดยใช้ความสัมพันธ์ทางบุคคล เช่น ส่งลูกชายไปเป็นลูกบุญธรรม ส่งลูกสาวไปเป็นตัวประกันทางการเมือง 4) การสนับสนุนจากลูกน้องและการยอมรับจากลูกน้องในฐานะคนกลางของกลุ่มส่วนตระกูลอิโนะอุเอะนั้นเป็นลูกน้องของตระกูลโมริจากหลักฐานที่แสดงให้เห็นว่า 1) ตระกูลอิโนะอุเอะสาบานว่าจะรับใช้เนื่องจากได้รับที่ดินจากตระกูลโมริ 2) ลำดับการนั่งของตระกูลอิโนะอุเอะที่อยู่รวมกับลูกน้องคนอื่นๆ และอยู่ต่ำกว่าตระกูลโมริ 3) ตระกูลอิโนะอุเอะร่วมลงชื่อพร้อมลูกน้องคนสำคัญอื่นๆ เพื่อเชิญให้โมริ โมะโตะนะริเป็นหัวหน้าตระกูลเนื่องด้วยอิทธิพลของตระกูลอิโนะอุเอะที่ยากเกินควบคุมและความประพฤติของพวกเขาถือได้ว่าไม่เคารพผู้เป็นนาย โมริ โมะโตะนะริจึงกำจัดตระกูลอิโนะอุเอะและสร้างความชอบธรรมในการลงโทษนั้นด้วยการ 1) ประกาศความผิดและการกระทำที่ไม่สมควรของตระกูลอิโนะอุเอะนับตั้งแต่อดีต 2) ส่งจดหมายไปยังนักรบที่มีอำนาจใหญ่กว่าให้รับรองและเห็นชอบกับการลงโทษนี้ 3) ออกเอกสารให้ลูกน้องคนอื่นๆ ลงนามยอมรับการลงโทษนี้ในภายหลัง 4) อ้างอิงเหตุการณ์เกะโกะกุโจในอดีตที่เกิดขึ้นกับตระกูลอื่นที่อยู่ในสถานะผู้เป็นนาย เพื่อเน้นย้ำว่าสิ่งที่ตระกูลอิโนะอุเอะทำนั้นเข้าข่ายการล้มล้างอำนาจและหากปล่อยไว้ตระกูลโมริอาจถูกล้มล้างได้เช่นกัน การป้องกันการเกิดเกะโกะกุโจจากตระกูลอิโนะอุเอะทำให้ตระกูลโมริกำจัดกลุ่มคนที่เป็นภัยต่อความมั่นคงและอำนาจของตระกูลโมริไปได้ รวมถึงยังสร้างอำนาจเด็ดขาดเหนือกลุ่มลูกน้องที่เหลืออยู่ ซึ่งกลุ่มลูกน้องย่อมเป็นฐานกำลังสำคัญในการทำศึกเพื่อขยายดินแดนหรือป้องกันการรุกรานจากนักรบอื่นๆ ในช่วงสมัยแห่งการสู้รบนี้
DOI: 10.14457/tu.the.2015.1050
title: ปัจจัยและพฤติกรรมของผู้บริโภคในการใช้บริการซื้อ-ขายสินค้าผ่านเครือข่ายสังคมออนไลน์ในเขตกรุงเทพมหานคร กรณีศึกษาธุรกิจอาหารเสริมและผลิตภัณฑ์เสริมความงาม

description: การวิจัยครั้งนี้มีความมุ่งหมายเพื่อศึกษาปัจจัยที่มีความสัมพันธ์ต่อพฤติกรรมการซื้อสินค้าผ่านเครือข่ายสังคมออนไลน์ กรณีศึกษาอาหารเสริมและผลิตภัณฑ์เสริมความงาม โดยมีกลุ่มตัวอย่าง จำนวน 400 คน ใช้แบบสอบถามเป็นเครื่องมือในการเก็บข้อมูล สถิติที่ใช่ในการวิเคราะห์คือ ค่าความถี่ ค่าเฉลี่ย การทดสอบสมมติฐาน โดยใช้สถิติ ไค-สแควร์ สถิติสหสัมพันธ์ของเพียร์สัน และการทดสอบสมมติฐานความแปรปรวนทางเดียวของประชากรมากว่า 2 กลุ่มขึ้นไป (One-way ANOVA : F-test) หาผลความแตกต่างจะทดสอบความแตกต่างเป็นรายคู่โดยวิธี Least Significant Difference (LSD) ผลจากการวิจัย พบว่า ผู้ตอบแบบสอบถามส่วนใหญ่เป็นเพศหญิง อายุ 28-37 ปี อาชีพพนักงานบริษัทเอกชน รายได้เฉลี่ยต่อเดือน 20,001-30,000 บาท ระดับการศึกษาสูงสุด ปริญญาตรีหรือเทียบเท่าที่ใช้บริการซื้อ-ขายสินค้าผ่านเครือข่ายสังคมออนไลน์ และผู้บริโภคนิยมสั่งซื้อสินค้าผ่าน เว็บไซต์ขายสินค้า, เว็บไซต์ที่รวบรวมสินค้าเช่น eBay,Lazada,Dealfish,Amazon และผู้บริโภคส่วนใหญ่ได้รับข้อมูลข่าวสารเกี่ยวกับผลิตภัณฑ์เสริมความงามผ่านทางเภสัชกร และความถี่ในการสั่งคือเดือนละ 1 ครั้ง ครั้งละไม่เกิน 500 บาท ผู้ตอบแบบสอบถามส่วนใหญ่ให้ความสำคัญกับส่วนประสมทางการตลาดโดยแยกเป็นรายข้อดังนี้ การซื้อ-ขายสินค้าผ่านเครือข่ายสังคมออนไลน์ควรจะมีการบอกข้อมูลสินค้าอย่างละเอียด ค่าธรรมเนียมในการใช้บริการไม่สูง ประหยัดเวลาในการเดินทาง และมีการให้บริการตรวจเช็คพัสดุ การซื้อ-ขายสินค้าผ่านเครือข่ายสังคมออนไลน์ผู้บริโภคให้ความสำคัญกับบริษัทหรือผู้ประกอบการที่ทำธุรกิจผ่านเครือข่ายสังคมออนไลน์สามารถเชื่อถือได้ ผู้บริโภคคุ้นเคยกับชื่อเสียงของบริษัทหรือผู้ประกอบการที่ทำธุรกิจผ่านเครือข่ายสังคมออนไลน์ควรเป็นบริษัทที่มีชื่อเสียงมานาน ผู้บริโภคคิดว่าบริษัทหรือผู้ประกอบการที่ทำธุรกิจผ่านเครือข่ายสังคมออนไลน์ต้องมีมาตรการรักษาความปลอดภัยต่อการซื้อขายสินค้าออนไลน์ และบริษัทหรือผู้ประกอบการควรให้ข้อมูลสินค้าที่ชัดเจน
DOI: 10.14457/tu.the.2015.1051
title: โครงสร้างตลาด และปัจจัยในการเลือกครอบครองรถจักรยานยนต์บิ๊กไบค์มือสอง

description: การศึกษาในครั้งนี้มีวัตถุประสงค์เพื่อศึกษาโครงสร้างตลาดของรถจักรยานยนต์บิ๊กไบค์มือสองในประเทศไทย ผ่านการเก็บรวบรวมข้อมูลจากการสัมภาษณ์ผู้มีประสบการณ์ในการซื้อ-ขาย-แลกเปลี่ยน รวมถึงผู้ประกอบการทั้งในรูปแบบร้านค้า และ มิใช่ร้านค้า ที่รับซื้อ-ขาย-แลกเปลี่ยนรถจักรยานยนต์บิ๊กไบค์มือสอง โดยวิเคราะห์ตามกรอบแนวคิดโครงสร้าง พฤติกรรม และผลการดำเนินงาน (Structure – Conduct – Performance: SCP) และศึกษาถึงปัจจัยที่มีผลต่อการเลือกครอบครองรถจักรยานยนต์บิ๊กไบค์มือสองของคนไทย โดยใช้แบบสอบ ถามในการเก็บรวบรวมข้อมูล และทำการวิเคราะห์ด้วยโปรแกรมสำเร็จรูป STATA®  โดยใช้สถิติทดสอบความแปรปรวนแบบทางเดียว (One-Way ANOVA) และ การถดถอยโลจิสติค (Logistic Regression)ผลการศึกษาพบว่า โครงสร้างตลาดของรถจักรยานยนต์บิ๊กไบค์มือสองในประเทศไทย เป็นตลาดแบบกึ่งแข่งขันกึ่งผูกขาด (Monopolistic Competition) พฤติกรรมของผู้ขายเน้นการแข่งขันในด้านที่มิใช่ราคา โดยเฉพาะกลยุทธ์การให้บริการหลังการขาย ถือเป็นกลยุทธ์ที่ช่วยลดปัญหาสินค้าด้อยคุณภาพอันเกิดจาก “ความไม่สมมาตรของข้อมูลข่าวสาร (Asymmetric Information)” ทั้งนี้ ในด้านผลการดำเนินงานของตลาดก็ยังคงขยายตัวเพิ่มขึ้นอย่างต่อเนื่องสำหรับผลการศึกษาเกี่ยวกับปัจจัยส่วนบุคคล, ปัจจัยที่เกี่ยวข้องกับรถจักรยานยนต์บิ๊กไบค์ และปัจจัยด้านส่วนประสมทางการตลาดที่มีความสัมพันธ์ต่อการตัดสินใจเลือกครอบครอบรถ จักรยานยนต์บิ๊กไบค์มือสอง พบว่า เพศ, อายุ, สถานภาพ, ระดับรายได้, ประเภท, ขนาดกระบอกสูบ, ระดับราคา, อัตราการเผาผลาญเชื้อเพลิง, บุคคลรอบข้าง และปัจจัยด้านราคา ที่แตกต่างกันมีผลต่อการเลือกครอบครองรถจักรยานยนต์บิ๊กไบค์มือสองแตกต่างกันอย่างมีค่านัยสำคัญทางสถิติสำหรับผลการศึกษาแบบจำลองโลจิต (Logit) เพื่อพิจารณาตัวแปรที่ส่งผลต่อความน่าจะเป็นในการเลือกครอบครองรถจักรยานยนต์บิ๊กไบค์มือสอง พบว่า เพศชายมีความน่าจะเป็นในการเลือกครอบครองมากกว่าเพศหญิง ผู้ที่มีสถานภาพสมรสจะมีความน่าจะเป็นในการเลือกครอบ ครองลดลง และผู้มีการศึกษาระดับปริญญาตรีขึ้นไปมีความน่าจะเป็นในการตัดสินใจเลือกครอบครองมากกว่าผู้ที่มีการศึกษาต่ำกว่าระดับปริญญาตรี ทั้งนี้ ผู้ที่มีรายได้มากกว่า 30,000 บาท มีผลทำให้ความน่าจะเป็นในการเลือกครอบครองต่ำกว่าผู้ที่มีรายได้น้อยกว่าหรือเท่ากับ 30,000 บาท รถจักรยานยนต์บิ๊กไบค์ประเภท Sport bike (สปอร์ตไบค์) มีความน่าจะเป็นที่จะเลือกครอบครองมากกว่าประเภทอื่นๆ ขณะที่ปริมาณกระบอกสูบ 800 CC.ขึ้นไป ส่งผลให้ความน่าจะเป็นในการเลือกครอบครองต่ำลง และ ณ ระดับราคา 200,000 บาทขึ้นไป จะมีผู้เลือกครอบครองมากกว่าราคาที่ต่ำกว่าหรือเท่ากับ 200,000 บาท โดยอัตราการเผาผลาญเชื้อเพลิงที่น้อยกว่า 20 กม./ลิตร มีผลให้ความน่าจะเป็นในการเลือกครอบครองเพิ่มขึ้น ในด้านของแหล่งข้อมูลที่ได้รับจากเว็บไซต์เกี่ยวกับรถจักร- ยานยนต์บิ๊กไบค์ มีผลทำให้ความน่าจะเป็นในการเลือกครอบครองมากกว่าการได้รับข้อมูลจากแหล่งอื่น และถ้าหากผู้ที่สนใจครอบครองให้คะแนนความสำคัญกับปัจจัยด้านการส่งเสริมการขายเพิ่มขึ้น 1 คะแนน จะทำให้ความน่าจะเป็นในการเลือกครอบครองลดลง
DOI: 10.14457/tu.the.2015.1052
title: การสื่อสารภายในองค์การของศูนย์นาโนเทคโนโลยีแห่งชาติ

description: การศึกษาหัวข้อ “การสื่อสารภายในองค์การของศูนย์นาโนเทคโนโลยีแห่งชาติ” มีวัตถุประสงค์เพื่อศึกษาสถานการณ์การสื่อสารภายในองค์การของศูนย์นาโนเทคโนโลยีแห่งชาติ ปัญหาและอุปสรรคที่พบในการสื่อสาร รวมถึงการเสนอแนะแนวทางในการพัฒนาการสื่อสารภายในองค์การให้ดียิ่งขึ้น โดยใช้วิธีการวิจัยเชิงคุณภาพ จากการสังเกตการณ์ และการสัมภาษณ์ผู้ให้ข้อมูลแบบเจาะลึก ผลการศึกษาสถานการณ์การสื่อสารภายในองค์การพบว่า นับตั้งแต่การก่อตั้งในปี 2546 จนถึงปัจจุบัน องค์การเติบโตขึ้นอย่างรวดเร็ว มีการปรับปรุงโครงสร้างองค์การให้เหมาะสมกับจำนวนพนักงานที่เพิ่มขึ้นในแต่ละปี ประกอบภูมิหลังที่แตกต่างกัน มีผลทำให้การสื่อสารภายในองค์การจำเป็นต้องอาศัยรูปแบบกิจกรรมการสื่อสารที่หลากหลายเพื่อให้เกิดผลสำเร็จ ทั้งกิจกรรมที่อยู่ในรูปแบบที่เป็นทางการและไม่เป็นทางการ อย่างไรก็ตาม กิจกรรมการสื่อสารเพียงวิธีการเดียวไม่อาจครอบคลุมความต้องการและพฤติกรรมการสื่อสารของพนักงานทั้งองค์การได้ ซึ่งจะแตกต่างจากวิธีการสื่อสารภายในองค์การในระยะแรกเริ่มก่อตั้ง ทั้งนี้ เนื่องจากพนักงานในระยะแรกยังมีจำนวนไม่มากเท่าปัจจุบัน อีกทั้งโครงสร้างขององค์การที่ยังไม่ซับซ้อนมากนัก ซึ่งทำให้การสื่อสารสามารถครอบคลุมความต้องการของพนักงานได้มากกว่า ดังนั้น เพื่อให้การสื่อสารภายในองค์การในปัจจุบันประสบผลสำเร็จและเกิดประสิทธิภาพมากที่สุด จึงต้องมีการวางแผนการสื่อสารล่วงหน้าที่ดี กล่าวคือ จำเป็นต้องทราบลักษณะพฤติกรรมของกลุ่มเป้าหมายและประเมินสถานการณ์ก่อนที่จะทำการสื่อสารว่า กิจกรรมหรือวิธีการที่เลือกใช้นั้น สามารถครอบคลุมกลุ่มความต้องการและพฤติกรรมของพนักงานที่เป็นกลุ่มเป้าหมายได้ทั้งหมดแล้วหรือไม่ ในด้านปัญหาและอุปสรรคที่พบในการสื่อสาร พบว่า มีปัจจัยหลายประการที่ก่อให้เกิดอุปสรรคระหว่างการสื่อสาร ซึ่งมีผลทำให้การดำเนินงานในบางครั้งไม่ประสบผลสำเร็จตามที่ควรจำเป็น โดยปัจจัยทางการสื่อสารที่พบว่าเป็นอุปสรรคและส่งผลต่อการดำเนินงานภายในองค์การมากที่สุดคือ การบิดเบือนสาร ซึ่งโดยมากมักจะเกิดจากความไม่ตั้งใจ รองลงมาได้แก่ ความเงียบงันในองค์การ ความสัมพันธ์ทางสถานภาพระหว่างผู้สื่อสาร ระยะห่างทางกายภาพ การสื่อสารข้ามลำดับขั้น ภาระในการติดต่อสื่อสาร และการใช้ช่องทางการสื่อสารที่ไม่เหมาะสม ซึ่งส่งผลต่อการดำเนินงานขององค์การในระดับที่เท่าๆ กัน หรือระดับที่สามารถยอมรับได้ นอกจากนี้ จากการรวบรวมสถานการณ์การสื่อสาร ปัญหาและอุปสรรคที่พบภายในองค์การนั้น จึงนำมาสู่การเสนอแนะแนวทางในการพัฒนาการสื่อสารภายในองค์การให้ดียิ่งขึ้น ซึ่งได้แก่ ผู้บริหารในทุกระดับต้องให้ความสำคัญกับการสื่อสาร การเน้นเรื่องการติดต่อสื่อสารแบบเผชิญหน้า การแบ่งปันความรับผิดชอบด้านการติดต่อสื่อสารกับพนักงาน การสื่อสารประเด็นสำคัญในจังหวะเวลาที่เหมาะสม รวมถึง การสื่อสารอย่างต่อเนื่อง ทั้งนี้ แนวทางการพัฒนาการสื่อสารดังที่กล่าวมา เป็นวิธีการที่เหมาะสมกับสถานการณ์ทางการสื่อสารในปัจจุบันเป็นอย่างดี สามารถนำไปเป็นแนวทางในการช่วยลดทอนปัญหาและอุปสรรคที่เกิดขึ้น รวมถึงส่งเสริมและพัฒนาประสิทธิภาพของการสื่อสารภายในองค์การให้ดียิ่งขึ้นได้ในอนาคต ทั้งนี้ เพื่อเป็นการส่งเสริมให้พนักงานในองค์การสามารถปฏิบัติงานได้อย่างมีประสิทธิภาพ อันจะนำไปสู่ความสำเร็จและยั่งยืนขององค์การต่อไป
DOI: 10.14457/tu.the.2015.1053
title: การเปิดรับและทัศนคติของกลุ่มคนเจเนอเรชั่น วาย ที่มีต่อข่าวบันเทิงในเว็บไซต์เฟซบุ๊ก (Facebook)

description: การค้นคว้าอิสระเรื่อง “การเปิดรับและทัศนคติของกลุ่มคนเจเนอเรชั่น วาย ที่มีต่อข่าวบันเทิง ในเว็บไซต์เฟซบุ๊ก (Facebook)” มีวัตถุประสงค์เพื่อศึกษาการเปิดรับ ทัศนคติและแนวโน้มพฤติกรรมของกลุ่มคนเจเนอเรชั่น วาย ที่มีต่อข่าวบันเทิงในเว็บไซต์เฟซบุ๊ก ความสัมพันธ์ระหว่างการเปิดรับข่าวบันเทิงกับทัศนคติที่มีต่อข่าวบันเทิงในเว็บไซต์เฟซบุ๊ก และความสัมพันธ์ระหว่างทัศนคติกับแนวโน้มพฤติกรรมในการติดตามข่าวบันเทิงในเว็บไซต์เฟซบุ๊ก กลุ่มตัวอย่างคือ คนเจเนอเรชั่น วาย เกิดตั้งแต่ พ.ศ. 2520-2542 คือ อายุ 17-39 ปี อาศัยอยู่ในเขตกรุงเทพมหานคร ทั้งเพศชายและเพศหญิง ที่มีประสบการณ์ในการติดตามข่าวบันเทิงในเว็บไซต์เฟซบุ๊ก อย่างน้อย 6 เดือนที่ผ่านมา จำนวน 280 คน ผลการศึกษาพบว่า กลุ่มตัวอย่างส่วนใหญ่เป็นเพศหญิง มีช่วงอายุระหว่าง 23-29 ปี มีการศึกษาในระดับปริญญาตรี ส่วนใหญ่ประกอบอาชีพพนักงานบริษัท/รับจ้าง มีการเปิดรับข่าวบันเทิงในเว็บไซต์เฟซบุ๊ก เฉลี่ย 10 ครั้งต่อสัปดาห์ โดยส่วนใหญ่รับชมน้อยกว่า 1 ชั่วโมง/ครั้ง ในช่วงเวลา 19.01 – 24.00 น. เหตุผลในการเปิดรับคือ เพื่อความบันเทิงโดยเลือกติดตามประเด็นข่าว ที่กำลังได้รับความนิยมในขณะนั้นมากที่สุด กลุ่มตัวอย่างส่วนใหญ่มีทัศนคติโดยรวมต่อข่าวบันเทิงในเว็บไซต์เฟซบุ๊กในเชิงบวก และมีความตั้งใจในการติดตามและแนะนำข่าวบันเทิงผ่านทางเว็บไซต์เฟซบุ๊กต่อไป สำหรับการทดสอบสมมติฐาน พบว่า ความถี่ (ครั้ง/สัปดาห์) ในการเปิดรับข่าวบันเทิง ไม่มีความสัมพันธ์กับทัศนคติที่มีต่อข่าวบันเทิงผ่านทางเว็บไซต์เฟซบุ๊ก แต่ทัศนคติที่มีต่อข่าวบันเทิงในเว็บไซต์เฟซบุ๊ก มีความสัมพันธ์กับแนวโน้มพฤติกรรมในการเปิดรับข่าวบันเทิงในเว็บไซต์เฟซบุ๊ก
DOI: 10.14457/tu.the.2015.1056
title: ความคาดหวัง การเปิดรับ และความพึงพอใจที่มีต่อสื่อประชาสัมพันธ์ภายในของพนักงานโรงพยาบาลบำรุงราษฎร์

description: การวิจัยเรื่อง ความคาดหวัง การเปิดรับ และความพึงพอใจที่มีต่อสื่อประชาสัมพันธ์ภายในของพนักงานโรงพยาบาลบำรุงราษฎร์ เป็นการวิจัยเชิงปริมาณ ในรูปแบบการศึกษาเชิงสำรวจ โดยใช้แบบสอบถาม (Questionnaire) เป็นเครื่องมือในการสำรวจและเก็บรวบรวมข้อมูล กลุ่มตัวอย่างคือ พนักงานโรงพยาบาลฯระดับปฏิบัติการ สัญชาติไทย จำนวน 312 คนรวมทั้งการวิจัยเชิงคุณภาพ (Qualitative) ด้วยการสังเกตการณ์ในภาคสนาม(Field Observation)  มีการวิเคราะห์ข้อมูลด้วยสถิติต่างๆ ได้แก่ การแจกแจงความถี่ (Frequency) ร้อยละ (Percentage) ค่าเฉลี่ย (Mean) และส่วนเบี่ยงเบนมาตรฐาน (Standard Deviation) ในส่วนของสถิติที่ใช้ในการทดสอบสมมติฐานการวิจัยคือ Pearson’s Product Moment Correlation Coefficientผลการวิจัยพบว่า กลุ่มตัวอย่างส่วนใหญ่มีการเปิดรับสื่อผ่าน Bulletin Board มากที่สุด (ร้อยละ 38.5) และรองลงมาคือ Email ภายใน (ร้อยละ 33.3) โดยมีความคาดหวังในการเปิดรับสื่อประชาสัมพันธ์ภายในโรงพยาบาลฯในระดับมาก (xˉ = 4.12) อีกทั้งส่วนใหญ่พึงพอใจในการเปิดรับสื่อประชาสัมพันธ์พบว่า กลุ่มตัวอย่างมีความพึงพอใจต่อสื่อประชาสัมพันธ์ในระดับมาก(xˉ = 4.06) และยังมีความตั้งใจที่จะเปิดรับสื่อประชาสัมพันธ์ในโรงพยาบาลฯในระดับมากที่สุด((xˉ = 4.29)นอกจากนั้นยังพบว่า ความคาดหวังประโยชน์โดยรวมจาก Email ภายในมีความสัมพันธ์เชิงบวกกับความถี่ในการเปิดรับสารจากสื่อประชาสัมพันธ์ภายในองค์กร และการเปิดรับสื่อประชาสัมพันธ์จาก Email ภายในยังมีความสัมพันธ์เชิงบวกกับความพึงพอใจในการเปิดรับข่าวสาร ขณะเดียวกันพบว่า ความคาดหวังประโยชน์โดยรวมจาก Bulletin Board ไม่มีความสัมพันธ์กับความถี่ในการเปิดรับ และการเปิดรับสื่อประชาสัมพันธ์จาก Bulletin Board ไม่มีความสัมพันธ์กับความพึงพอใจ ทั้งนี้แนวโน้มการเปิดรับสารจากสื่อประชาสัมพันธ์ภายในองค์กร พบว่ามีความสัมพันธ์ทางบวกกับความพึงพอใจในการเปิดรับสื่อประชาสัมพันธ์ภายใน